**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2017. május 25. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Meghívottak:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Pintér Lajos Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő */késett/*, Gerely Gábor képviselő, Honti Zoltán képviselő, dr. Klein Katalin képviselő, dr. Szabó András képviselő

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Fegyveres-Fiskál Gábor alpolgármester, dr. Major Miklós Budakeszi Járási Hivatal vezető helyettes, dr. Borók György ÜB tag, Móczár Ágnes Lenvirág Bölcsőde és Védőnői Szolgálat vezetője, Diószeghy Tünde Öregiskola Közösségi Ház és Könyvtár vezetője, Kiszel István, Wouters Krisztina a Vadgesztenye Waldorf Egyesület képviseletében

**Kiszelné Mohos Katalin polgármester:** Tisztelettel és szeretettel köszöntök mindenkit munkaterv szerinti Képviselő-testületi ülésünkön. Tegzes Endre jelezte távollétét, Fodor Attila pedig, hogy később fog érkezni. Megállapítom, hogy az ülés határozatképes. Az ülés megkezdése előtt néhány információval szeretnék szolgálni.

Bizonyára nagy érdeklődésre tart számot a népszavazás kérdése. Népszavazási kérdést nyújtottak be a Helyi Választási Bizottsághoz a településünkön létesíthető kereskedelmi célú ingatlanok alapterületének korlátozására vonatkozóan. Egyértelmű, hogy a kérdés a tavaly nagy port kavart CBA beruházásra irányul, a népszavazás pedig annak tisztázását tenné lehetővé, hogy a településünkön élő emberek támogatják-e Nagykovácsi kereskedelmi ellátottságának fejlesztését, vagy nem. A Helyi Választási Bizottság a kérdéssel kapcsolatban elfogadó határozatot hozott, azonban ezzel a határozattal szemben ismét felülvizsgálati kérelmet nyújtottak be a Budapest Környéki Törvényszékhez. Fontosnak tartom elmondani, hogy a népszavazás ismételt megakadályozása éppúgy kész helyzet elé állítja az önkormányzatot, akár csak maga a CBA beruházás, melyet elődeinktől, a korábbi polgármestertől és a korábbi Képviselő-testülettől örököltünk. A közösségünk egészének érdekei szerint meghozott döntések adhatják Nagykovácsi jövőjének pilléreit, ezért én magam sajnálnám, ha nem lenne lehetőségünk a kereskedelmi infrastruktúra fejlesztésének helyi társadalmi legitimációjára. Ugyanakkor minden készen kapott, megörökölt helyzetből a közösség egésze számára a lehető leghasznosabbat szeretnénk kihozni. Jelenleg a Budapest Környéki Törvényszék döntésére várunk, amelyről természetesen tájékoztatni fogjuk mind a képviselőket, mind pedig a lakosságot.

Másik sokakat foglalkoztató kérdés az intézményeinkbe való beiratkozás. Megtörténtek mind a bölcsődei, mind az óvodai, iskolai beiratkozások. A felvételről a hivatalos eljárás jelenleg folyamatban van. A bölcsődében idén nem volt olyan nagy arányú a túljelentkezés, mint a korábbi években, de így is kell majd elutasításra számítani, azonban ez alacsonyabb számú, mint az elmúlt években. Óvodai tekintetben idén sikerült a kötelezettségnek megfelelően az augusztus 31-ig harmadik évüket betöltött gyermekek mindegyikét felvenni. Azonban az óvodában folyamatos a beiratkozás, év közben is lehetőség van erre, amikor a gyerekek betöltik a harmadik évüket, vagy ha esetlegesen idősebb korban költöznek ide. Reméljük, hogy ez év folyamán nem kerül sor kötelezően óvodáztatásra szoruló gyermek elutasítására. Az iskolával kapcsolatban nem tudok még nyilatkozni, mert a KLIK döntésére vár az iskola, hogy három, vagy négy osztályt fognak-e indítani az idei tanévben.

Egy örömhírről is beszámolhatok. Nagykovácsiban is megalakult a Vöröskereszt alapszervezet. Még egy éve sem működik, de már abban a megtisztelő feladatban volt részük, hogy a Pest Megyei csecsemőgondozó versenyt ők rendezhették meg itt, a Nagykovácsi Általános Iskolában. Nagyon sikeres volt a rendezvény, öröm volt látni azt, hogy általános iskolás korú gyerekek milyen nyitottak erre a tevékenységre. Bennem felmerült, hogy akár ezt még tanóraként is be lehetne vezetni, hiszen milyen fontos az, hogy a gyerekek megtanulják ezt a dolgot már egészen kicsi kortól kezdve. Azt gondolom, hogy a csecsemőgondozó verseny egy olyan lehetőség, amikor ugyan versenyhelyzetben érzik magukat a gyerekek, de nagyon sokat tanulnak is.

Még egy örömhírem van, a Varázskastély Fesztivál. Gondolom, hogy már mindenki számára köztudott, hogy idén június 3-án, 4-én kerül megrendezésre a már hagyománnyá vált fesztivál. Rendkívül színes, változatos programok lesznek, csak néhányat említek belőlük, pl. Bab társulat, Bíró Eszter, lesz Szandi koncert, és a Csík Zenekar is ellátogat hozzánk vasárnap, 17.30-kor kezdődik a koncertjük. Ami a különlegessége az egész hétvégének, hogy minden rendezvény, minden program ingyenes. Ezt megelőzően már a péntek is ünnepnap, mert akkor fogjuk a pedagógusokat köszönteni itt, az Öregiskola nagytermében. Örülök annak, hogy végre sikerült azt elérni, hogy Nagykovácsi valamennyi gyermekeinket nevelő intézménye közösen ünnepeljen, közösen fogjuk megköszönni a pedagógusoknak a munkájukat.

Most pedig térjünk rá a mai ülés témáira. Napirend előtt szót kér Bánóczi Margit.

**Bánóczi Margit:** A Virágot Nagykovácsinak verseny miatt kértem szót, amelyet tavaly rendeztünk meg első alkalommal. Jelentős érdeklődést váltott ki, hisz mindenki szeretné megmutatni a környezetét, a kertjének a szépségét. A gondolat tőlem származott, de örömmel fogadtam, hogy polgármester asszony is támogatta, és fővédnökévé vált ennek a kezdeményezésnek. Idén is megrendezzük, és az időjárás viszontagságai miatt a jelentkezési határidőt június végére módosítottuk. Érdemes jelentkezni, mert az erkölcsi elismerésen kívül anyagi elismerésben is részesülnek a három kategória helyezettjei. Remélem, minél többen vesznek részt ebben a versenyben, mert ezáltal szebbé akarjuk tenni Nagykovácsit. Bízom benne, hogy egy idő után elkövetkezik az a helyzet is, hogy Nagykovácsi be tud nevezni arra a versenyre, mely arról szól, hogy melyik település az ország legszebb, legvirágosabb települése. Az én honlapomon is lehet jelentkezni, vagy a Polgármesteri Hivatalban is le lehet adni a jelentkezési lapot.

**dr. Klein Katalin**: Még a napirendek tárgyalása előtt a kiosztott beszámolókkal kapcsolatban lenne kérdésem. Itt az szerepel, hogy a Varázskastély rendezvényre 18.200 ezer Ft a költségvetésünk, amiből 14.060 ezer Ft támogatást várunk. Itt az olvasható, hogy a pályázat elbírálása még folyamatban van. Várhatjuk, hogy az elbírálás pozitív lesz? Másrészt közel van már a rendezvény, ha nyerünk, hogyan tudjuk ezt felhasználni?

**Kiszelné Mohos Katalin polgármester:** Természetesen a fesztiválnak nem ennyi a költségvetése, csak abban az esetben lenne, ha elnyernénk a pályázatot. Egyelőre nem kaptunk jelzést a pályázat elbírálásával kapcsolatban, a hiánypótlások megtörténtek. Jelen pillanatban úgy szervezzük ezt a rendezvényt, mintha nem lenne a támogatás a saját költségvetésünkön kívül. Köszönöm. Most pedig következik a napirend elfogadása. Ehhez van-e kérdés, hozzászólás?

**Bánóczi Margit:** Az Ügyrendi bizottság elnökeként szólok. A bizottság ülésén foglalkoztunk a 8. ”Döntés a Vadgesztenye Waldorf Egyesület kérelméről” című napirendi ponttal. Arról döntöttünk, hogy kéri a bizottság a napirendi pont levételét a mai ülés napirendjéről.

**Kiszelné Mohos Katalin polgármester:** Az Ügyrendi bizottság nem tárgyalta ezt a napirendi pontot, csak egyebekben merült fel ez a kérdés. Most a képviselő asszony indítványáról szavazást indítok, hogy levegyük napirendről, vagy sem. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 7 tagja 2 igen, 3 nem 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**73/2017. (V. 25.) HATÁROZATA**

**Tárgy: A 8. „Döntés a Vadgesztenye Waldorf Egyesület kérelméről” című pont levétele az ülés napirendjéről**

Nagykovácsi Nagyközség Önkormányzat Képviselő-testülete úgy dönt, hogy 2017. május 25-i ülésének napirendjéről nem veszi le a „Döntés a Vadgesztenye Waldorf Egyesület kérelméről” című pontot.

**Határidő**: azonnal

**Felelős**: Polgármester

**Kiszelné Mohos Katalin polgármester:** Köszönöm. Tehát a Képviselő-testület nem veszi le napirendjéről a 8. napirendi pontot. Kérem, hogy akkor szavazzunk az ülés napirendjéről a meghívóban kiküldöttek szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 7 tagja 7 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**74/2017. (V. 25.) HATÁROZATA**

**Tárgy: A Képviselő-testület 2017. május 25-én megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. május 25-i ülésén a következő napirendi pontokat tárgyalja.

1. **Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 2. sz. módosítása**
2. **Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosítása**
3. **Nagykovácsi Nagyközség területén súlykorlátozáshoz kötött behajtás rendjéről szóló 16/2016. (IX. 23.) számú rendelet módosítása**
4. **Javaslat egyes önkormányzati rendeletek hatályon kívül helyezésére**
5. **Nagykovácsi Nagyközség Önkormányzatának a 2016. évben megvalósult gyermekjóléti és gyermekvédelmi feladatainak ellátásáról szóló átfogó értékelés**
6. **Döntés Remeteszőlős Község Önkormányzatával kötött könyvtári és közművelődési szolgáltatás feladatellátási szerződésről**
7. **Döntés a „Nagykovácsi belterületi közlekedési, vízépítési létesítmények építése, karbantartása” tárgyában indított közbeszerzési eljárás eredményéről**
8. **Döntés a Vadgesztenye Waldorf Egyesület kérelméről**
9. **Alapítói nyilatkozat a NATÜ Kft. más jogalanyban fennálló vagyoni részesedéséről**
10. **A Képviselő-testület 2017. év II. félévi munka- és üléstervének meghatározása**

**Határidő**: azonnal

**Felelős**: Polgármester

**1. napirendi pont**

**Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 2. sz. módosítása**

**Kiszelné Mohos Katalin polgármester**: Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta, a Pénzügyi bizottság sajnos nem tudta tárgyalni, mert nem volt határozatképes. Átadom a szót Bánóczi Margit elnök asszonynak, hogy ismertesse az Ügyrendi bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta. 3 igen szavazattal elfogadásra javasolja a Képviselő-testületnek.

**Kiszelné Mohos Katalin polgármester:** Köszönöm. Kérdezem, hogy van-e további kérdés, hozzászólás. Nincs, akkor az előterjesztés szerint szavazzunk a rendelet tervezetről. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen, ellenszavazat és tartózkodás nélkül megalkotta Nagykovácsi Nagyközség Önkormányzatának 11/2017. (V. 29.) önkormányzati rendeletét az Önkormányzat 2017. évi költségvetéséről szóló 3/2017. (II. 27.) önkormányzati rendelet módosításáról.**

**2. napirendi pont**

**Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosítása**

**Kiszelné Mohos Katalin polgármester**: Kérem dr. Halmosi-Rokaj Odett aljegyző asszonyt, hogy ismertesse a rendelet tervezetet.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm szépen. A rendelet tervezetet az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: A rendelet tervezetet az Ügyrendi bizottság tárgyalta, 3 igen szavazattal elfogadta és elfogadásra javasolja a testület számára.

**Kiszelné Mohos Katalin polgármester:** Köszönöm. Kérdezem, hogy van-e kérdés, észrevétel. Nincs. Akkor szavazzunk a rendelet tervezetről az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen, ellenszavazat és tartózkodás nélkül megalkotta 12/2017. (V. 29.) számú önkormányzati rendeletét a Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosításáról.**

**3. napirendi pont**

**Nagykovácsi Nagyközség területén súlykorlátozáshoz kötött behajtás rendjéről szóló 16/2016. (IX. 23.) számú rendelet módosítása**

**Kiszelné Mohos Katalin polgármester**: Kérem Györgyi Zoltán főépítész urat, hogy ismertesse az előterjesztést.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta. Átadom a szót Bánóczi Margit elnök asszonynak, hogy ismertesse a bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta. 3 igen szavazattal elfogadásra javasolta.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a rendelet tervezetről az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen, ellenszavazat és tartózkodás nélkül megalkotta 13/2017. (V. 29.) számú önkormányzati rendeletét a Nagykovácsi Nagyközség területén súlykorlátozáshoz kötött behajtás rendjéről szóló 16/2016. (IX. 23.) önkormányzati rendelet módosításáról.**

**4. napirendi pont**

**Javaslat egyes önkormányzati rendeletek hatályon kívül helyezésére**

**Kiszelné Mohos Katalin polgármester**: Kérem Papp István jegyző urat, hogy ismertesse a rendelet tervezetet.

**Papp István jegyző**: *Röviden ismertette a rendelet tervezetet.*

**Kiszelné Mohos Katalin polgármester:**Köszönöm.Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság 3 igen szavazattal elfogadásra javasolja.

**Kiszelné Mohos Katalin polgármester**: Kérdezem, hogy a testület tagjainak van-e kérdése, hozzászólása. Nincs. A rendelet tervezetről szavazunk az előterjesztésben foglaltak szerint. Rendeletről van, szó, ezért elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen, ellenszavazat és tartózkodás nélkül megalkotta 14/2017. (V. 29.) számú önkormányzati rendeletét egyes önkormányzati rendeletek hatályon kívül helyezéséről.**

**5. napirendi pont**

**Nagykovácsi Nagyközség Önkormányzatának a 2016. évben megvalósult gyermekjóléti és gyermekvédelmi feladatainak ellátásáról szóló átfogó értékelés**

**Kiszelné Mohos Katalin polgármester**: Átadom a szót Grégerné Papp Ildikó osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm.Olyan fontosnak találom a gyermekjóléti és gyermekvédelmi feladatokkal kapcsolatos átfogó értékelést, hogy erre összehívtam a Szociális Kerekasztalt. Ennek tagja az óvoda, bölcsőde, iskola vezetője, az Ezüstkor Szociális Gondozó Központ vezetője, a védőnők, az Egészségügyi bizottság tagjai, a jegyző, valamint a polgármester. A Kerekasztal megtárgyalta és nem talált olyan problémát, ami miatt átszervezésre vagy változtatásra lenne szükség. Az előterjesztést az Egészségügyi bizottság is tárgyalta. Átadom a szót dr. Klein Katalinnak, az Egészségügyi bizottsági ülés levezető elnökének, hogy ismertesse az Egészségügyi bizottság álláspontját.

**dr. Klein Katalin EÜB levezető elnöke:** Az előterjesztést az Egészségügyi bizottság tárgyalta, a Kerekasztalhoz hasonlóan nem volt észrevétele az értékeléshez, 3 igen szavazattal elfogadásra javasolta a Képviselő-testületnek.

**Kiszelné Mohos Katalin polgármester:** Köszönöm. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**75/2017. (V. 25.) HATÁROZATA**

**Tárgy: Döntés Nagykovácsi Nagyközség Önkormányzatának a 2016. évben megvalósult gyermekjóléti és gyermekvédelmi feladatainak ellátásáról szóló átfogó értékelés elfogadásáról**

Nagykovácsi Nagyközség Önkormányzatának Képviselő-testülete úgy dönt, hogy a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése alapján és a gyámhatóságokról, valamint gyermekvédelmi és gyámügyi eljárásról szóló 149/1997. (IX. 10.) Korm. rendelet 10. sz. mellékletének figyelembevételével elkészített Nagykovácsi Nagyközség Önkormányzatának a 2016. évben megvalósult gyermekjóléti és gyermekvédelmi feladatainak ellátásáról szóló átfogó értékelését elfogadja.

**Határidő**: azonnal

**Felelős**: jegyző

**6. napirendi pont**

**Döntés Remeteszőlős Község Önkormányzatával kötött könyvtári és közművelődési szolgáltatás feladatellátási szerződésről**

**Kiszelné Mohos Katalin polgármester**: *Röviden ismertette az előterjesztést.* Az előterjesztést bizottság nem tárgyalta. Van-e kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**762017. (V. 25.) HATÁROZATA**

**Tárgy: Döntés Remeteszőlős Község Önkormányzatával kötött nyilvános könyvtári és közművelődési szolgáltatás feladatellátási szerződésről**

Nagykovácsi Nagyközség Önkormányzatának Képviselő-testülete a 27/2017. (II. 23.) számú határozatát úgy módosítja, hogy a Remeteszőlős Község Önkormányzatával nyilvános könyvtári és közművelődési szolgáltatás feladatellátási szerződésben a hozzájárulás mértékét Remeteszőlős erre a célra szolgáló állami feladatellátási finanszírozásából 450.000,- Ft/év összegben jelöli meg azzal a kikötéssel, hogy a 2018. évi költségvetés elfogadása előtt az önkormányzatok a közművelődési feladatellátás összegéről újra egyeztessenek.

Nagykovácsi Nagyközség Önkormányzatának Képviselő-testülete felhatalmazza a polgármestert a feladatellátási szerződés aláírására.

**Határidő**: azonnal

**Felelős**:Polgármester

**7. napirendi pont**

**Döntés a „Nagykovácsi belterületi közlekedési, vízépítési létesítmények építése, karbantartása” tárgyában indított közbeszerzési eljárás eredményéről**

**Kiszelné Mohos Katalin polgármester**: *Röviden ismertette az előterjesztést.* Ezt a napirendet bizottság nem tárgyalta. Kérdezem, hogy van-e kérdés, hozzászólás. Nincs. Ennél a napirendi pontnál névszerinti szavazás következik. Kérem jegyző urat, hogy kezdje meg a szavazás lebonyolítását.

**Papp István jegyző**: Köszönöm. Név szerint fogom a képviselőket szólítani.

**Bánóczi Margit: igen**

**Fodor Attila:** *igazoltan távol*

**Gerely Gábor: igen**

**Honti Zoltán: igen**

**Kiszelné Mohos Katalin: igen**

**dr. Klein Katalin: igen**

**dr. Szabó András: igen**

**Szemesy Barbara: igen**

**Tegzes Endre:** *igazoltan távol*

**Kiszelné Mohos Katalin polgármester**: **Megállapítom, hogy Nagykovácsi Nagyközség Önkormányzat Képviselő-testülete jelen lévő 7 tagja 7 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**77/2017. (V. 25.) HATÁROZATA**

**Tárgy: Döntés a *„Nagykovácsi belterületi közlekedési, vízépítési létesítmények építése, karbantartása”* tárgyában indított közbeszerzési eljárás eredményéről**

Nagykovácsi Nagyközség Önkormányzatának Képviselő-testülete úgy dönt, hogy **a *„Nagykovácsi belterületi közlekedési, vízépítési létesítmények építése, karbantartása”*** tárgyban megindított Kbt. 115. § szerinti közbeszerzési eljáráseredményével kapcsolatban az alábbi döntést hozza:

1. a közbeszerzési eljárást eredményesnek nyilvánítja.
2. az Út-Közmű-Gép Kft. (2030 Érd, Thököly út 54.) Ajánlattevő ajánlatát a Kbt. 73.§ (1) d) pontja alapján érvénytelennek nyilvánítja.
3. a PUHI-TÁRNOK Út- és Hídépítő Kft. (2461 Tárnok, Fehérvári út 34.) Ajánlattevő ajánlatát érvényesnek nyilvánítja.
4. nyertes Ajánlattevőként – mint a legjobb ár-érték arányú, érvényes ajánlatot adó Ajánlattevőt - a PUHI-TÁRNOK Út- és Hídépítő Kft.-t (2461 Tárnok, Fehérvári út 34.) hirdeti ki.
5. felhatalmazza a Polgármestert arra, hogy a nyertes Ajánlattevővel a szerződést kösse meg.

**Határidő**: azonnal

**Felelős:** Polgármester, Jegyző

**8. napirendi pont**

**Döntés a Vadgesztenye Waldorf Egyesület kérelméről**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Oktatási bizottság tárgyalta, és módosító javaslatként benyújtotta, hogy a Gerecse és Völgy utca közötti 2160 hrsz-ú ingatlannak a kivetített térképen ábrázolt, a Csillagfürt játszótér és focipálya mögötti 1000 m2-es részét javasolja bérbeadásra. Összegjavaslattal is élt, a bérleti díjat havi 60 000 Ft + Áfa összegben határozta meg. Természetesen az előterjesztésben szereplő mindhárom területről készítettünk értékbecslést a bérlésre vonatkozóan. A református templom mögötti résznél 120.000 Ft +Áfa/hó, a Telki út Kossuth utca sarkán lévő telek esetében 80.000 Ft + Áfa/hó lenne a bérleti díj. A Gerecse utcában pedig az értékbecslés alapján 60.000 Ft + Áfa/hó a bérleti díj összege. Van-e kérdés, hozzászólás?

**Gerely Gábor**: Ez egy közművel nem ellátott terület. Ha létrejönne ez a bérleti szerződés, akkor ennek lenne elég sok egyéb költsége is. Az lenne a kérdésem, hogy ezt milyen módon és ki rendezné. A másik, hogy ez egy öt évre szóló szerződés, és az öt év letelte után újra dönteni kell-e a testületnek. A harmadik pedig, hogy ennek milyen egyéb hatásai lennének, munkahelyteremtésre és helyi adófizetésre gondolok.

**Kiszelné Mohos Katalin polgármester**: 1 + 5 év időtartamot határoztunk meg, azért, mert az engedélyeztetési eljárás nagyon hosszú, és lehetséges, hogy az idei évben nem tudják megkezdeni a tanévet, mert esetlegesen nem sikerül elintézni az engedélyeztetést. Az engedélyhez alapfeltétel, hogy igazolniuk kell, hogy minimum 5 évre megoldott a telephely biztosítása. De egyébként úgy tudom, hogy ez alatt az öt év alatt szeretnék megoldani a végleges elhelyezést. Itt van körünkben Wouters Krisztina az Egyesület képviseletében. Ha hozzá is szeretnének kérdéseket intézni, mód van rá. A közművek, illetve a tereprendezés tekintetében minden költség az Egyesületet terheli, az önkormányzatnak csak bevétele származik ebből.

**Wouters Krisztina**: Az épületről szeretnék néhány szót mondani. Ez alapvetően egy beton alapon álló konténer épület, ami mozgatható is, de mégsem. Szét lehet szerelni, el lehet szállítani néhány hetes munkával. Az még a finanszírozástól függ, hogy sikerül-e megvásárolnunk ezt a konténert. Ebben az esetben, ha sikerül, elég egy telket találnunk. A területen egy beton alapot kell ehhez elkészíteni.

**Kiszelné Mohos Katalin polgármester:** A szerződésben természetesen kiköthetjük, hogy az eredeti állapotra kell visszaállítani a területet. Alpolgármester asszonynak felmerült egy olyan ötlete, hogy az 5 + 1 év letelte után lehetne ezeket az alapokat hasznosítani, pl. ifjúsági klub épületnek.

**dr. Szabó András**: Amikor Bánóczi Margit képviselő társunk felvetette, hogy vegyük le napirendről ezt a pontot, akkor az ő érveivel én teljesen egyetértettem. Én sem érzem ezt olyan mértékben előkészítettnek, hogy ezügyben most kapásból dönthessünk. Viszont, ha nem tárgyaljuk, akkor sosem lépünk előre. Semmi akadálya nincs annak, hogy erről beszéljünk és tárgyaljunk, mert lehet, hogy el fognak hangozni azok az információk, amik most hiányoznak. Arról van szó, hogy ez a terület jelenleg az önkormányzat számára egy amúgy teljesen használatlan terület, ezért ezt alapvetően én egy szerencsés ajánlatnak tartom. Itt van az a kérdés, amire nem tudom a választ, hogy nincs-e nekünk 5 éves távlatban egyéb hasznosítási tervünk, pl. eladás. A másik, hogy ezt mi bérbe adjuk, onnantól kezdve az Egyesület ezt hasznosítani fogja óvoda céljára, ami megint csak előnnyel járhat a település számára. Ez az Egyesület vállalkozási formában fog tevékenykedni, vagy nem. Származik-e ebből az önkormányzatnak iparűzési adóbevétele. Kérdés, hogy ide a gyerekek térítésmentesen, vagy díjazás ellenében fognak járni. Alapvetően támogatnám ezt az ötletet, ha mindezek a kérdések megválaszolásra kerülnének. Az 5 év után, ha ők onnan elmennek, akkor nyilván nagy változtatás nem lesz a telken, de mondjuk, ha készítenek egy beton alapot az valószínűleg nem lesz jó másik épületnek. Mindenképpen azt gondolom, hogy a szerződés kösse ki, hogy a területet az eredeti állapotra kell visszaállítani. Kérdés, hogy van-e arról szó, hogy az a beruházás, amit ők közmű bevezetésre fordítanak, az valamilyen módon beszámításba kerül a bérleti díjba, vagy sem. Én azt gondolom, hogy ennek nem kellene tárgyalási opciónak lenni.

*dr. Szabó András hozzászólása közben megérkezett Fodor Attila képviselő, a testület jelen lévő tagjainak száma 8.*

**Kiszelné Mohos Katalin polgármester**: Az fel sem merült, hogy ezt beszámítsuk a bérleti díjba. Az Egyesület vállalta a közművek bevezetését. Az adóval kapcsolatosan jegyző úrnak adom meg a szót.

**Papp István jegyző**: Közhasznú egyesületként vagy alapítványként csak abban az esetben kell iparűzési adót fizetni, ha kimutatható gazdálkodási tevékenységet végez, egyébként nem.

**Wouters Krisztina**: A Waldorf intézmények fenntartója általánosságban egy egyesület, vagy egy alapítvány. Ugyanúgy jár az állami normatíva, mint a többi oktatási intézmény esetében. A családok vállalásos rendszerben kiegészítik ezt a normatívát, azért, hogy az intézmények tudjanak működni. Nincs tandíj, ahogy egy magánintézmény esetében, hanem a családok megbeszélik maguk között azt, hogy ki mivel tud hozzájárulni az intézmény működéséhez. Ilyen szempontból egy ilyen intézmény közösség építő erővel is bír.

**Bánóczi Margit**: Ha az optimizmusomat és a pesszimizmusomat mérlegre teszem, akkor szeretném hinni, hogy az optimizmusom fog győzni. Ez a Waldorf óvoda is ragyogóan fog működni, egyre több jelentkező lesz. Viszont, ha a pesszimista oldalamat nézem, ott sokkal több érv van. Elsődleges, hogy a Nagykovácsi Önkormányzatnak nagyon kevés az ingatlan vagyona. Azt is figyelembe kellene venni, hogy mire adjuk ki az ingatlanokat. Meg vagyok róla győződve, hogy ha egy ekkora területet valaki másnak, egy vállalkozónak kiadunk, akkor magasabb összegért tudjuk kiadni. A másik, én bízom benne, hogy ez az óvoda sikeres lesz, de a Waldorf óvodát én nagyon jól ismerem, és tudom, hogy önműködő, önfenntartó, azonban ne feltételezzünk olyan vagyonos szülőket, hogy ha letelik az 5 év, akkor tudnak majd valamit venni, bár kívánom, hogy sikerüljön nekik. Ha valaki egy konténert elhelyez beton alapokra, azzal megegyezni, hogy vigyen el mindent, mert mi mást akarunk azzal a területtel, hát ez egy szívtelenebb döntés. Én nem ellene vagyok, hanem szeretném részletesebben megbeszélni, szeretném a Pénzügyi bizottság véleményét hallani, mert ott is ülnek olyan szakemberek, akik nyilvánvalóan pozitív oldalról közelítik meg a kérdést. Félreértés ne essen, hogy én ellene vagyok, csak átgondoltabban kellene erről dönteni, ez az én személyes véleményem.

**dr. Klein Katalin:** Képviselőtársaim már majdnem mindent elmondtak, amit én szerettem volna. Két dolgot szeretnék kiemelni. Ezt az értékbecslést egy kicsit elnagyoltnak tartom. Nem az összege, hanem a módszere miatt. Az összehasonlított ingatlanok teljesen más jellegűek, úgy készült, mintha nem Nagykovácsiban készült volna, ezt nem tartom elfogadhatónak. Az egész ingatlannak az értéke sem került meghatározásra. A másik pedig, hogy az az aggályom, hogy én értem, ez egy átmeneti megoldás remélhetőleg, de ha mégse, akkor is. Éppen most vagyunk abban a nehéz helyzetben, hogy a Településképi rendeletünket próbáljuk elkészíteni. Úgy gondolom, hogy ebben a környezetben egy konténer jellegű épületet nem tervezhetünk, vagy akkor ne foglalkozzunk a Településképi rendelettel. Változatlanul azt mondom, hogy én nem vagyok a kezdeményezés ellen, de úgy gondolom, hogy az önkormányzat vagyona eléggé szűkös, nagyon meg kell gondolnunk, hogy öt évre milyen célra kötjük le.

**Kiszelné Mohos Katalin polgármester:** Éppen azért, mert az önkormányzat vagyona nagyon szűkös, azért gondolom, hogy a piaci alapon való bérbeadás bevételt hozhat az önkormányzatnak. Látjuk azt, hogy amikor sportcélú létesítménynek hirdettünk meg területet, még csak érdeklődő sem jelentkezett. Emellett azt sem hagyhatjuk figyelmen kívül, hogy a terület rendbe tétele is megtörténne.

**Gerely Gábor**: Szeretném kérdezni, hogy hány munkahelyet hoz létre ez az óvoda.

**Wouters Krisztina**: Ez három pedagógusi munkahelyet jelent.

**Gerely Gábor:** Mi történik akkor, ha mondjuk a következő hónap alatt az összes felmerülő kérdést végig gondoljuk és akkor szavazunk.

**Wouters Krisztina:** Abban az esetben szeptemberben nem tud elindulni ez az intézmény. Azért, mert a Kormányhivatalhoz május 31-ig be kell adnunk az engedélyeztetési eljárás megindítására vonatkozó iratokat. Lehetőség van hiánypótlásokra, de ha nem tudjuk ezt a határidőt tartani, akkor csak egy év múlva tud ez az intézmény elindulni. Annyit még szeretnék mondani, hogy jelenleg a településen 32 családnak a gyerekei szeretnének ebbe, a még nem létező óvodába járni. A konténer külső megjelenésével kapcsolatban szeretném elmondani, hogy ez egy Waldorf intézmény, ami azt jelenti, hogy a természethez közel álló pedagógia nem tud egy hajózási konténernek kinéző épületben működni. Érdemes megnézni az interneten, hogy ma már ezek a konténer épületek olyan modernek, és olyan kivitelben készülnek, hogy gyakorlatilag felismerhetetlen, hogy mi az alapja.

**Bánóczi Margit:** Nyilván nem most vették fel a kapcsolatot polgármester asszonnyal, gondolom időben kezdtek róla beszélgetni. Ha ennyire szorít az idő, akkor talán ha előbb kezdték volna el, akkor most lenne még arra lehetőségünk, hogy elhalasszuk, és egy kicsit megfontoltabban döntsünk.

**Wouters Krisztina:** Az intézményalapítás szervezését gyakorlatilag szeptembertől zajlik. Több úton indultunk el, és ezeket igyekszünk is lezárni. Elsődleges célunk nem az volt, hogy bérelt területen konténer óvodát létesítsünk, hanem az, hogy saját ingatlant vásároljunk. Ennek a finanszírozása úgy tűnik, sajnos nem sikerült. A másik gond, hogy itt a faluban nincs olyan ingatlan, amit meg tudnánk vásárolni és alkalmas lenne óvoda céljára. Bérleményben is gondolkodtunk, és itt ugyanezek a gondok merültek fel, hogy vagy az óvoda havi költségvetése nem bírná el a havi bérleti díjat az átalakítással és a visszaalakításokkal együtt. Ezért jutottunk arra a döntésre, hogy próbálkozzunk a konténer épülettel.

**Gerely Gábor**: Ha létrejön ez a konténer óvoda, és valami miatt ellehetetlenül, akkor milyen fajta garanciák vannak arra, hogy az önkormányzatnak nem lesz extra költsége egy esetleges áldatlan állapot megszűntetésére. Jegyző úrtól is szerettem volna kérdezni, hogy van-e valamilyen technikai mód, hogy most egy elvi döntést hozzunk és alaposabbam tájékozódva a következő testületi ülések valamelyikén hoznánk meg a végleges döntésünket. De egy olyan jellegű döntést hoznánk most, amellyel az Egyesület folytathatná a munkát.

**Kiszelné Mohos Katalin polgármester:** Mi lenne az elvi döntés?

**Gerely Gábor:** Ha a következő hónapban ezt alaposan átgondoljuk, és olyan aggályok merülnek fel, ami miatt mégsem szívesen adnánk bérbe, akkor visszakozhat-e az önkormányzat. Nagyon nehéz most azonnal dönteni. A Pénzügyi bizottság véleményére is kíváncsi lennék.

**Kiszelné Mohos Katalin polgármester**: Nem azonnal kell dönteni, hiszen egy hete már elérhető az anyag. Ha lettek volna kérdések, azt be lehetett volna nyújtani már előzőleg írásban az elmúlt 7-8 napban. Amellett pedig azt gondolom, hogy ez nem pénzügyi kérdés, de van pénzügyi része is.

**Wouters Krisztina:** A garanciákkal kapcsolatos kérdésre nem hiszem, hogy tudok most válaszolni. Én azt gondolom, hogy itt a szerződéskötéssel tudunk garanciákat vállalni. Ez egy működő egyesület, aminek a nevében mi el fogunk járni oktatási intézményként. A jogszabályokban foglalt szabályok ránk is vonatkoznak.

**Papp István jegyző**: A Képviselő-testület indítványokról dönt. Jelen pillanatban ez az indítvány, amit polgármester asszony benyújtott, és az Oktatási bizottság módosított. Eldöntötte a napirend befogadását, hogy akar tárgyalni erről a napirendi pontról.

**dr. Fegyveres-Fiskál Gábor**: Évek óta arról szólnak a megbeszélések, hogy ne adjuk el az önkormányzat vagyonát, mert ha bérbe lehetne adni, az sokkal jobb lenne. Most itt három olyan érv van a javaslat mellett, ami egy részről azt mondja, hogy nem adja el, hanem bérbe adja, második, hogy ha esetleg nem működne, akkor ennek a felszámolása után egy jelenleg parlagon lévő semmire nem használt területből egy 1000 m2-es közművesített építési terület marad ott. A harmadik, hogy évek óta azt halljuk, hogy nincs elég óvodai férőhely. Itt most az az ígérvény, hogy 25 férőhelyet biztosít ez az intézmény. Az önkormányzat elkészíttette az értékbecslést, nagyságrendileg másfél hónapja kereste meg az önkormányzatot az Egyesület. Nem tudom, hogy hosszú távon milyen információt tudnak még hozni, de én javaslom, hogy ezt a lehetőséget szavazza meg a Képviselő-testület.

**dr. Szabó András**: Elhangzott, hogy a Pénzügyi bizottság vajon mit mondott volna. Azt gondolom, hogy pénzügyi szempontból ez egy támogatható dolog. Nem látok arra reális esélyt, hogy ezen a területen az elkövetkező 5 évben bármilyen vállalkozás elkezdjen működni. Ha ilyen jelentkezne esetleg, akkor találnánk neki helyet. Nem hiszem, hogy egy olyan opciót kockáztatunk, hogy nem fogunk tudni lehetőséget adni valakinek. Ez mindenképpen egy bevétel, amiről könnyedén le nem mondanék. Pénzügyi szempontból ez támogatható. Vannak kérdések, bizonytalansági tényezők. Valóban igaz, hogy ez szerződéses rendszerben kezelhető. Azok a jogos felvetések, hogy mi van akkor, ha a környékbeliek elkezdenek tiltakozni, hogy nem akarják a konténert. Számosan vannak a faluban olyanok, akik ha a szomszédban akarnak építeni, akkor ők rögtön tiltakozni fognak. A szerződésben benne kell lenni olyan opciónak, hogy ez a bérleti szerződés felmondható. Például akkor, ha tiltakozás lesz. Akkor, ha nem tudnak olyan feltételeket teremteni, ami egyébként egy óvoda működésétől elvárható. Most ugyan nem szerződéskötést akarunk tárgyalni, de egy két fontos feltételt bele kell tenni. Most hozunk egy pozitív döntést, az elindít egy eljárást, az Egyesület beadhatja a pályázatát, de ez még az előtt megállítható, mielőtt akkora beruházást végeznek, hogy az önkormányzatnak utána valamilyen kárenyhítéssel lehet csak kiszállni. Ha egy folyamatban gondolkodom, akkor ezt meg lehet úgy csinálni professzionális módon, hogy óvoda is működjön, a lakosság is elfogadja és pénzügyileg is hasznos legyen. Ha ebből az elemből kiesik valami, akkor ez a program meg fog hiúsulni. Abban viszont biztos vagyok, hogy az engedélyezési eljárás hosszabb lesz, mint az az idő, ami nekünk ahhoz szükséges, hogy ebből kiszálljunk. Bele kell tenni a szerződésbe azt, hogy az engedély megszerzéséig az önkormányzat felmondhatja a bérleti jogot. Akkor megkapja minden képviselő azt a lehetőséget, hogy ezt a kérdést megbeszélhesse. A környékbeli lakosok véleményt nyilváníthatnak, ha nem derül ki semmi olyan körülmény, akkor ez egy vállalható dolog lesz. Az egy másik kérdés, hogy mi van akkor, ha ők 5 év múlva azt mondják, hogy olyan jól érezzük itt magunkat, hogy nem akarunk innen elmenni, de bérleti díjat már nem tudunk fizetni, és egyébként meg jó lenne, ha az önkormányzat támogatná is. Akkor nyertünk egy támogatandóó óvodát magunknak, de erre mindenképpen a szerződésben ki kell térni, hogy ez 5 évre szól, és mi történik akkor, ha ők mégsem akarnak kimenni.

**Kiszelné Mohos Katalin polgármester:** Szerintem teljesen egyértelmű, hogy 5 + 1 év után, ha a Képviselő-testület nem kívánja meghosszabbítani a szerződést, akkor megszűnik a szerződés. Ha ez megszűnik, akkor az engedélyük is megszűnik. De szerintem ennek nincs értelme, hogy azon gondolkodunk, hogy mi lenne 5 év múlva. Akkor azt is mondhatnánk, hogy lehet, hogy 5 év múlva azt a területet fogják megvenni.

**dr. Szabó András:** Abban bízva, hogy a szerződésbe az elmondott szempontok belekerülnek, akkor én tudom támogatni.

**dr. Klein Katalin:** Azt gondolom, hogy jogi lehetőség csak az lenne, hogy polgármester asszony az előterjesztését úgy módosítaná, hogy az aggályunkat kiküszöbölhessük, hogy a szerződés bekerülne a Képviselő-testület elé. A határozati javaslat most arról szól, hogy felhatalmazza a polgármestert és a jegyzőt a szükséges lépések megtételére. Ha ezt olyan módosítással lehetne elfogadni, hogy felhatalmazzuk polgármester asszonyt a szerződés előkészítésére, főleg a megszűnéssel kapcsolatos feltételek kidolgozására, továbbá arra, hogy a Képviselő-testület elé, akár rendkívüli ülésen terjessze ismét elő.

**Kiszelné Mohos Katalin polgármester**: Ebben az esetben viszont nem tudják benyújtani a kérelmet.

**dr. Szabó András:** A szerződésben olyan passzusnak kell szerepelni, ami a felmondás feltételeit, körülményeit tisztázza. Ha egy vagy két hónap múlva felmondjuk a szerződést, akkor ez senki számára nem lesz teher. Az Egyesület elindíthatja az eljárást az engedélyezésre.

**Kiszelné Mohos Katalin polgármester**: Ha a szerződés azt tartalmazza, hogy felmondható, akkor nem tudják elindítani az engedélyeztetési eljárást. Azt kell bizonyítaniuk, hogy 5 évre biztosított a hely, ahol működtethetik az óvodát.

**dr. Szabó András:** Bele kell tenni a szerződésbe, hogy felmondás esetén a keletkezett kárért az önkormányzat helytáll. Következésképpen nyilván nem mondhatjuk fel a szerződést akkor, ha már nagyon előre haladtak a munkák, de nyilván egy hónap múlva nem hiszem, hogy bármi veszteséggel számolni kellene.

**Kiszelné Mohos Katalin polgármester:** Szerintem ez kockázatos lenne. Ha nem tartják be a szerződő felek a szerződésben rögzített kötelezettségeket, akkor felmondható a szerződés.

**Honti Zoltán**: Én is egy kicsit ingadozó vagyok. Én viszont a bérleti díj megállapításával kapcsolatban vagyok egy kicsit bizonytalan. Szerintem ez a szakvélemény nem egészen olyan, mint amilyeneket szoktunk kapni. Amennyiben lehet, én élnék módosító indítvánnyal. Konkrétan 100.000 Ft/hó bérleti díjat javasolnék.

**Wouters Krisztina**: A 100.000 Ft + Áfa összeget nagy valószínűséggel nem fogja tudni kigazdálkodni az Egyesület. Nem tudom, hogy ez most mitől jobban piaci alapú, így kívülről inkább hasra ütés szerűnek tűnik.

**Honti Zoltán:** Én ugyan nem vagyok ingatlan szakértő, de vannak íratlan szabályok. Egy ingatlan értékének átlagosan fél százalék szokott lenni a bérleti díja. Ez egy 20 millió Ft-os ingatlan.

**Kiszelné Mohos Katalin polgármester:** Annyit azért hozzátennék, hogy a központi területen 120 ezer Ft-ért nem volt érdeklődés a kiadó ingatlanra. Úgy látom, hogy nincs több hozzászólás. Akkor először az elhangzott módosító javaslatot teszem fel szavazásra, mely a 100 ezer Ft-os bérleti díjra irányul.

**dr. Szabó András**: Először arról kellene szavazni, hogy egyáltalán a testület akar-e területet bérbe adni a kérelmezőnek.

**Kiszelné Mohos Katalin polgármester:** Ezzel csak az az aggályom, hogy lehet, hogy van olyan képviselő, aki 100 ezer Ft-ért bérbe adná, kisebb összegért pedig nem. De úgy látom, hogy előzetesen egy tájékozódó szavazást indítok. A Képviselő-testület kívánja-e a Gerecse utcai 1000 m2-es területet bérbe adni az Egyesület számára. Tárgyalás közben megérkezett az Oktatási bizottság elnöke, és szeretné ismertetni a bizottság véleményét.

**Fodor Attila**: A bizottság szavazáskor megosztott volt. 4 igen és 2 tartózkodással javasolta a bizottság a határozat elfogadását.

**dr. Klein Katalin**: Szeretném jelezni, hogy a mostani szavazásomkor befolyásolni fog a kellő felkészítettség hiánya.

**Kiszelné Mohos Katalin polgármester:** Köszönöm. Nincs több kérdés, hozzászólás. Most akkor arról döntünk, hogy kívánunk-e bérbe adni önkormányzati tulajdonú területet a Vadgesztenye Waldorf Egyesület számára. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 4 igen, 4 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**78/2017. (V. 25.) HATÁROZATA**

**Tárgy: Döntés a Vadgesztenye Waldorf Egyesület kérelméről**

Nagykovácsi Nagyközség Önkormányzatának Képviselő-testülete úgy dönt, hogy nem támogatja a Vadgesztenye Waldorf Egyesület kérelmét, és nem ad bérbe önkormányzati tulajdonban lévő ingatlant óvoda létesítésére.

**Határidő**: azonnal

**Felelős**:Polgármester

**Kiszelné Mohos Katalin polgármester:** A testület ezen döntésével az összegről már nem is tudunk szavazni. Az a kérdésem, hogy kívánja-e a Képviselő-testület, hogy újra a testület elé kerüljön ez a kérdés további előkészítéssel. Úgy látom, a testület azt jelzi, hogy igen. Június folyamán lesz rendkívüli ülés, mert vannak még egyéb függőben lévő témák. Az a kérdésem, hogy a rendkívüli ülésre kerüljön be a téma, vagy hosszabb időre van szüksége a képviselőknek, mert akkor szeptemberben tudja majd tárgyalni.

**dr. Klein Katalin**: Úgy gondolom, ha ezek az aggályos kérdések, a szerződési feltételek tisztázódnak egy rövid időn belül egyeztetve az Egyesülettel, akkor nincs akadálya annak, hogy a rendkívüli ülésen tárgyaljuk.

**Kiszelné Mohos Katalin polgármester:** Akkor ez azt jelenti, hogy egy szerződés tervezet kerüljön be a következő alkalommal.

**dr. Szabó András**: Szerintem nyugodtan adhat az önkormányzat egy szándék nyilatkozatot azzal kapcsolatban, hogy ezt a kérést támogatja. Beadhatnak nyugodtan egy kérvényt, az eljárást elindíthatják, majd hiánypótlásként be tudják nyújtani a bérleti szerződést.

**Kiszelné Mohos Katalin polgármester:** Most mivel nem támogatta a Képviselő-testület a kérelmet, ezért más szándéknyilatkozatot nem tudunk adni, ezzel nem lehet engedélyeztetési eljárást indítani. De akkor ahogy elhangzott, a legközelebbi ülésre az Egyesülettel egyeztetett szerződés-tervezet fog bekerülni.

**dr. Fegyveres-Fiskál Gábor alpolgármester**: A TV nézőknek szeretnék egy mondatot mondani. Többször felmerül, hogy a testület az ülésen csak nyomja a gombokat és kevés vitát láthatnak a nézők. Azt gondolom, hogy most betekintést nyerhettek egy bizottsági ülés működésébe, a bizottsági üléseken minden egyes napirendi pont tárgyalása így néz ki.

**9. napirendi pont**

**Alapítói nyilatkozat a NATÜ Kft. más jogalanyban fennálló vagyoni részesedéséről**

**Kiszelné Mohos Katalin polgármester**: Kérem dr. Halmosi-Rokaj Odett aljegyző asszonyt, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta, kérem elnök asszonyt, hogy ismertesse a bizottság álláspontját.

**Bánóczi Margit ÜB elnöke**: A bizottság az előterjesztést tárgyalta, egyhangúlag elfogadásra javasolta.

**Kiszelné Mohos Katalin polgármester**: Köszönöm. Kérdezem, hogy van-e hozzászólás, javaslat? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**79/2017. (V. 25.) HATÁROZATA**

**Tárgy: Alapítói nyilatkozat a Natü Kft. más jogalanyban fennálló vagyoni részesedéséről**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Közhasznú Kft. végelszámolása tekintetében az alábbi nyilatkozatot teszi:

„Az Alapító megállapítja, hogy a Nagykovácsi Településüzemeltetési Nonprofit Közhasznú Kft.-nek nincs vagyoni részesedése más jogalanyban, illetve nem tagja alapítványnak vagy egyesületnek, így ezek sorsáról a végelszámolás kapcsán rendelkezni nem szükséges.”

Felhatalmazza a Polgármestert és a Jegyzőt a szükséges lépések megtételére.

**Határidő:** azonnal

**Felelős:** polgármester, jegyző

**10. napirendi pont**

**A Képviselő-testület 2017. év II. félévi munka- és üléstervének meghatározása**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Egészségügyi bizottság, az Oktatási bizottság és az Ügyrendi bizottság is tárgyalta. Először kérem dr. Klein Katalint, hogy ismertesse az Egészségügyi bizottság álláspontját.

**dr. Klein Katalin EÜB levezető elnöke:** Az előterjesztést az Egészségügyi bizottság tárgyalta, és egyhangú igen szavazattal elfogadásra javasolja.

**Kiszelné Mohos Katalin polgármester**: Köszönöm. Most kérem Fodor Attilát, hogy ismertesse az Oktatási bizottság álláspontját.

**Fodor Attila OKB elnöke:** Az előterjesztést az Oktatási bizottság tárgyalta, és egyhangú igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta, és egyhangú igen szavazattal elfogadásra javasolja. Egyetlen kérdés merült fel, pontosan az, hogy a környezetvédelmi rendelet mikor kerül tárgyalásra, de jegyző úr megadta erre a választ.

**Papp István jegyző**: Elkészült hivatali szinten a környezetvédelmi rendelet. Jelenleg a kötelező egyeztetése folyik, a Kormányhivataltól várjuk az állásfoglalást. Ennek megérkezését követően, még a nyári időszakban szeretnénk behozni a testület elé, ezért nem szerepel a II. félévi munkatervben.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**80/2017. (V. 25.) HATÁROZATA**

**Tárgy: Döntés a Képviselő-testület 2017. év II. félévi munka- és üléstervéről**

Nagykovácsi Nagyközség Önkormányzatának Képviselő-testülete úgy dönt, hogy a mellékletben foglalt 2017. év II. félévi munkatervét elfogadja.

**Határidő:** azonnal

**Felelős**: Polgármester, Jegyző

**Kiszelné Mohos Katalin polgármester:** Köszönöm szépen. Van-e további kérdés? Amennyiben nincs a Képviselő-testület nyílt ülését 18 óra 44 perckor bezárom.

K.m.f.

Kiszelné Mohos Katalin Papp István

polgármester jegyző